Egy panzió parkolójában verte agyon a barátnőjét
Egy romániai panzió parkolójában verte agyon 47 éves barátnőjét egy férfi.
Egy pár veszekedésére lettek figyelmesek a járókelők a romániai Prahova megyében lévő Szinája egyik panziója előtt szombat délután. A férfi a veszekedés során ököllel ütni kezdte 47 éves barátnőjét, aki a földre esett, és úgy beverte a fejét, hogy a helyszínen meghalt - írja a Tények a HotNews.ro cikke alapján.

A járókelők közül senki nem sietett a nő segítségére, azonban valószínűleg közülük értesítette valaki a hatóságokat. A férfi szörnyű tette után visszafutott autójához és elhajtott a helyszínről, a rendőrök viszont hamar elkapták, és az is kiderült, vezetői engedély nélkül, ittasan ült volán mögé.

A kiérkező mentők próbálták megmenteni a nő életét, de már nem tehettek érte semmit. Az üggyel kapcsolatban az illetékes helyi hatóságok megkezdték a nyomozást.

 Címlapi képünk illusztráció.
halál verés Románia parkoló panzió Nagyvilág barátnő